Diari Oficial de la Generalitat Valenciana


Sumari del DOGV 7026, del 17-05-2013 (2013/4893)

RESOLUCIÓ de 17 d'abril de 2013, de la Subdirecció General de Relacions Laborals de la Direcció General de Treball, Cooperativisme i Economia Social, per la qual es disposa el registre i publicació del text del Conveni Col·lectiu d'Estacions de Servici de la Comunitat Valenciana (Codi: 57048621538826).
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7026

Data del DOGV
:   17-05-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/4893


Data del document
:   17-04-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Resolució

Descriptors 

:   * Conselleria d'Economia, Indústria, Turisme i Ocupació
    * conveni col·lectiu

RESOLUCIÓ de 17 d'abril de 2013, de la Subdirecció General de Relacions Laborals de la Direcció General de Treball, Cooperativisme i Economia Social, per la qual es disposa el registre i publicació del text del Conveni Col·lectiu d'Estacions de Servici de la Comunitat Valenciana (Codi: 56832875572223). [2013/4893]  
Vist el text del Conveni Col·lectiu d'Estacions de Servici de la Comunitat Valenciana, subscrit per la Comissió Negociadora, la qual està integrada, de part empresarial, per representants de la Federació Mediterrània d'Estacions de Servici de la Comunitat Valenciana, i de part dels treballadors, per representants dels sindicats FITEQA-CCOO i FITAG-UGT, i de conformitat amb el que disposa l'art. 90, apartats 2 i 3 del Reial Decret Legislatiu 1/1995, de 24 de març, text refós de la Llei de l'Estatut dels Treballadors; l'article 2 del Reial Decret 713/2010, de 28 de maig, sobre registre i depòsit de convenis i acords col·lectius de treball; i l'article 3 de l'Orde 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, esta Subdirecció General de Relacions Laborals, d'acord amb les competències transferides segons el Reial Decret 4105/82, de 29 de desembre, resol:  
  
  
Primer  
Ordenar la seua inscripció en el Registre de la Comunitat Valenciana de Convenis i Acords Col·lectius de Treball, amb notificació a la Comissió Negociadora i depòsit del text del conveni.  
  
Segon  
Disposar-ne la publicació en el Diari Oficial de la Comunitat Valenciana.  
  
València, 17 d'abril de 2013.- El Subdirector General de Relacions Laborals: Reyes Maximiliano Coronado Coronado  
  
  
Conveni Col·lectiu d'Estacions de Servici   
de la Comunitat Valenciana 2011-2013  
  
CAPÍTOL I   
Àmbit d'aplicació  
  
Article 1. Àmbit funcional  
El present conveni regula les condicions de treball entre les empreses dedicades a l'activitat d'estacions de servici i els seus treballadors.  
  
1. Es consideren empreses incloses:  
Les estacions de servici, aparells assortidors o pals de gasolina, que expenguen al públic carburants, lubricants, combustibles; així com els servicis de botiga o supermercats annexos, greixatge, rentat, conservació de cotxes i activitats complementàries que estiguen adscrites a les empreses o estacions de servici a què es referix anteriorment.  
2. Es consideren treballadors inclosos, els qui amb este caràcter presten servicis en les empreses indicades anteriorment.  
  
Article 2. Àmbit territorial  
Este conveni serà d'aplicació a tot l'àmbit de la Comunitat Valenciana, és a dir, en les províncies de Castelló, València i Alacant.  
  
  
Article 3. Àmbit personal  
Estes condicions de treball afectaran tot el personal empleat en les empreses incloses en tots els àmbits funcional i territorial anteriors.  
  
No serà d'aplicació este conveni a les persones l'activitat de les quals es limite purament i simplement a l'exercici de càrrec de conseller en les empreses que presenten la forma jurídica de societat i als qui exercisquen en les empreses càrrecs d'alta direcció, alt govern o alt consell, que es regiran per les seues normes específiques i per les que en el futur puguen ser-los d'aplicació.  
  
Article 4. Àmbit temporal. Entrada en vigor, duració, pròrroga i denúncia  
El present conveni tindrà una duració de tres anys, i estarà vigent, per tant, fins a 31 de desembre de 2013. Independentment de la data de la publicació en el Diari Oficial de la Comunitat Valenciana, produirà efectes des de l'1 de gener de 2011 fins al 31 de desembre de 2013. A partir d'esta data es prorrogarà d'any en any per reconducció tàcita, excepte denúncia expressa de les parts amb una antelació mínima d'un mes a la data de finalització. Es mantindrà en vigor fins que siga substituït per un nou conveni.  
El termini màxim per a l'inici de la negociació del nou conveni, una vegada denunciat el present conveni, seguirà les regles següents:  
  
En el termini màxim d'un mes a partir de la recepció de la comunicació, es procedirà a constituir la comissió negociadora; la part receptora de la comunicació haurà de respondre a la proposta de negociació i ambdós parts establiran un calendari o pla de negociació, que s'haurà d'iniciar en un termini màxim de quinze dies a comptar de la constitució de la comissió negociadora.  
El termini màxim per a la negociació del nou conveni serà de vint-i-quatre mesos a comptar de la data de pèrdua de la seua vigència.  
Transcorregut el termini màxim de negociació sense aconseguir-se un acord, les parts intervinents en la negociació, s'adherixen i se sotmetran al procediment de solució extrajudicial de conflictes laborals de la Comunitat Valenciana publicat en el DOCV de 8 de juliol de 2010.  
  
Els efectes econòmics del conveni, excepte aquells per als quals s'establisca una data concreta d'entrada en vigor, o es dispose una altra cosa, tindran lloc a partir de l'1 de gener de 2013.  
  
Article 5. Garanties personals  
Llevat del que preveu l'article 27, relatiu al complement de nocturnitat, s'hi respectaran totes les situacions personals que amb caràcter global excedisquen el pacte, enteses com a quantitats brutes i mantingudes estrictament ad personam.  
  
Article 6. Vinculació a la totalitat  
Les condicions ací pactades formen un tot orgànic i indivisible, i els efectes de la seua aplicació pràctica seran considerades globalment.  
  
  
Article 7. Comissió mixta d'interpretació i seguiment del conveni  
Es constituïx una comissió mixta d'interpretació i seguiment del conveni de caràcter paritari (empresaris i treballadors). En conseqüència, en formaran part huit membres de la Federació d'Estacions de Servici del Mediterrani, quatre membres de FITEQA de CCOO, i quatre de FITAG de UGT, elegits per les respectives representacions, amb independència dels assessors que cada part estime necessaris.   
  
L'objecte d'esta comissió és solucionar, amb caràcter previ i obligatori, qualsevol reclamació sobre la interpretació o exigència d'allò que ha sigut concertat en este conveni, amb anterioritat a la presentació de demanda judicial, excepte en aquelles accions que tinguen imposades un termini de caducitat peremptori. Per a dirigir-se a esta comissió mixta, només podrà fer-se a través de les organitzacions firmants del present conveni. Per a qualsevol reclamació relacionada amb este serà obligatori el dictamen previ de la comissió mixta.  
La comissió paritària es reunirà quan ho sol·licite alguna de les organitzacions firmants del present conveni, en el termini màxim d'una setmana des de la sol·licitud.  
Les funcions específiques de la comissió mixta del conveni com a òrgan d'interpretació, arbitratge, conciliació i vigilància del seu compliment, seran les següents:  
a) El coneixement i la resolució de les qüestions derivades de l'aplicació i interpretació del present conveni col·lectiu.  
b) Resolució de les discrepàncies durant el període de consultes a què fa referència l'article 82.3 de l'Estatut dels Treballadors.  
  
c) La intervenció que s'acorde en els supòsits de modificació substancial de condicions de treball a què fa referència l'apartat 6 de l'article 41 de l'Estatut dels Treballadors.  
d) En els casos de conflicte col·lectiu relatiu a la interpretació o aplicació del conveni haurà d'intervindre la comissió paritària, amb caràcter previ al plantejament formal del conflicte, en l'àmbit dels procediments no judicials (mediació i/o el laude arbitral) o davant de l'òrgan judicial competent.  
e) La conciliació facultativa que se sol·licite en problemes o controvèrsies de caràcter individual quan les parts se sotmeten expressament.  
El procediment de resolució en les matèries encomanades serà sumari; presentada la petició juntament amb tota la documentació que considere aportar el peticionari, la comissió es reunirà en el termini improrrogable de set dies per a solucionar els drets objecte de controvèrsia. La comissió paritària podrà emplaçar les parts perquè al·leguen el que convinga al seu dret i la decisió pertinent s'adoptarà per majoria dels membres de la comissió en un termini no superior a set dies hàbils seguits de l'anterior termini indicat, que serà vinculant a tots els efectes. En el supòsit que no s'aconseguisca l'acord per majoria dels seus membres, es traslladarà, en un termini no superior a sis dies a comptar de la disconformitat, al Tribunal d'Arbitratge Laboral, entitat que assumix el procediment de solució extrajudicial de conflictes laborals de la Comunitat Valenciana, publicat en el DOCV de 8 de juliol de 2010.  
Quant a les especialitats procedimentals referides als apartats b) i c) del present article, caldrà ajustar-se al que disposa l'article 32 del present text.  
Ambdós parts designen com a domicilis el de les seues respectives seus socials, és a dir, carrer Gascó Oliart, 6, entresòl, plaça de Nàpols i Sicília, 3, i carrer Arquitecte Mora, 7, les dos a València.  
  
  
CAPÍTOL II  
Organització del treball  
  
Article 8. Organització del treball  
La direcció i organització del treball és facultat de la direcció de l'empresa, dins del marc imposat en este conveni i en les disposicions legals i vigents a este efecte. L'objecte de l'organització del treball és assolir en l'empresa un nivell adequat de productivitat basat en la utilització òptima dels recursos humans i materials, i això serà possible amb una actitud activa i responsable de les parts integrants: direcció i empleats.  
Sense minva de la facultat al·ludida en els paràgrafs anteriors, els representants dels treballadors tindran funcions d'orientació, proposta, emissió d'informes etc., en allò relacionat amb l'organització i racionalització del treball, conforme a la legislació vigent i d'acord amb el que establix este conveni.  
  
Article 9. Noves tecnologies i formació  
Quan en l'empresa s'introduïsquen noves tecnologies que puguen suposar per als treballadors una modificació substancial de les seues condicions de treball o bé un període de formació o adaptació tècnica no inferior a un mes, caldrà comunicar estes amb caràcter previ als representants dels treballadors en el termini suficient per a poder analitzar i preveure les seues conseqüències en relació amb: ocupació, salut laboral, prevenció de riscos, formació i organització del treball.  
Així mateix s'haurà de facilitar als treballadors afectats la formació necessària per al desenrotllament de la seua nova funció i subscriure qualssevol plans que siguen necessaris per a l'adequada integració i promoció professionals.  
  
CAPÍTOL III   
Ingressos, contractació, plantilla i escalafons, ascensos i cessaments  
  
Article 10. Ingressos. Regla general   
L'ingrés dels treballadors s'ajustarà a les normes legals generals sobre col·locació i a les especials per als diferents col·lectius de treballadors.  
Els treballadors inclosos en l'àmbit d'aplicació d'este conveni podran ser contractats per qualsevol de les modalitats reconegudes per la legislació vigent en cada moment.  
Article 11. Període de prova  
L'ingrés dels treballadors es considerarà fet a títol de prova, durant un període que serà variable segons l'índole dels llocs que ocuparan i que no podrà excedir el temps fixat en l'escala següent:  
Personal tècnic titulat: sis mesos.  
Personal administratiu: tres mesos.  
Personal operari:  
- Especialista: tres mesos.  
- Aprenent: un mes.  
Personal subaltern: dos mesos.  
Només s'entendrà que el treballador està subjecte al període de prova si així consta per escrit.  
Durant el període de prova, tant l'empresa com el treballador podrà resoldre lliurement el contracte sense termini de preavís i sense cap dret a indemnització.  
Quan el treballador que es trobe realitzant el període de prova no el supere, en les empreses en què hi haja representants dels treballadors, la direcció estarà obligada a comunicar-los-ho per escrit.  
Transcorregut el termini de prova, el treballador ingressarà en la plantilla amb tots els drets inherents al seu contracte i al conveni col·lectiu.  
La situació d'incapacitat temporal, siga per malaltia o accident, interromprà el còmput d'este període, que es reprendrà a partir de la data de la incorporació efectiva al treball.  
  
Article 12. Contractació  
Atesa l'actual situació econòmica en el sector, a fi d'aconseguir una major estabilitat en l'ocupació, s'acorda la possibilitat de concertar el contracte de treball eventual regulat en l'article 15.l.b) del text refós de la Llei de l'Estatut dels Treballadors, segons redacció donada per la Llei 12/2001, de 9 de juliol, amb els límits següents:  
  
I. La duració màxima d'este contracte serà de dotze mesos dins d'un període de díhuit mesos.  
En el cas que es concerte el contracte per un termini inferior a la duració màxima abans indicada, podrà prorrogar-se mitjançant un acord de les parts, per una única vegada, sense que la duració total del contracte inicial i la seua pròrroga puga superar el termini referit  
II. Per consegüent, al cap dels dotze mesos, quedarà com a fix de plantilla, per al supòsit de no resoldre's el contracte.  
III. Per al supòsit d'extinció per expiració del temps convingut, el treballador tindrà dret a percebre una indemnització, de conformitat amb el que establix l'article 49.1.c) de l'Estatut dels Treballadors, de quantia equivalent a la part proporcional de la quantitat resultant d'abonar dotze (12) dies de salari per cada any de servici.   
  
Article 13. Promoció i ascensos  
Les places vacants existents en l'empresa es proveiran per mitjà dels sistemes de lliure designació o de promoció interna, d'acord amb els criteris que a continuació s'establixen.  
Els llocs de treball que comporten llocs de confiança o de comandament, en qualsevol nivell de l'estructura organitzativa de l'empresa, s'ocuparan per mitjà del sistema de lliure designació.  
Per a la lliure designació, tant del cap administratiu com del cap de torn, l'empresa valorarà també el mèrit, la formació, la capacitat i l'antiguitat dels treballadors que han exercit llocs de treball similars, sense perjuí de la llibertat per a designar personal alié a l'empresa.  
  
La resta de llocs de treball seran ocupats per mitjà de promoció interna dels treballadors que hi exercisquen llocs de treball corresponents a nivells professionals similars o inferiors als que han de ser proveïts.  
Els ascensos s'entendran fets a prova i la promoció quedarà confirmada la promoció als tres mesos. Si durant este termini es produïx la falta d'idoneïtat del seleccionat, este tornarà al seu lloc de treball anterior i la vacant podrà ser ocupada per personal alié a l'empresa.  
  
Article 14. Cessaments voluntaris  
Els treballadors que vulguen cessar voluntàriament en el servici de l'empresa estaran obligats a comunicar-ho a esta, i a complir els següents terminis de preavís:  
Personal tècnic titulat: 2 mesos.  
Personal administratiu: 1 mes.  
Resta de personal: 15 dies.   
L'incompliment per part del treballador de l'obligació de preavisar amb la indicada antelació donarà dret a l'empresa a descomptar de la liquidació d'este l'import del salari d'un dia per cada dia de retard en el preavís.   
L'empresa estarà obligada a liquidar quan finalitze el termini els conceptes fixos que puguen ser calculats en enste moment.  
  
  
CAPÍTOL IV  
Classificació professional, mobilitat funcional i geogràfica  
  
Article 15. Classificació funcional  
Els treballadors afectats per este conveni, en atenció a les funcions que desenrotllen i d'acord amb les definicions que s'especifiquen en l'article següent, seran classificats en grups professionals.  
Esta estructura professional pretén obtindre una estructura raonable en la prestació dels servicis, sense minva de la dignitat, oportunitat de promoció i justa retribució que corresponga a cada treballador.  
  
Els actuals llocs de treball i categories professionals, s'ajustaran als grups establits en el present conveni.  
  
Definició dels grups professionals  
  
Article 16. Grup A. Personal tècnic titulat  
Són aquells als que per al compliment de la seua funció s'exigix posseir títol professional expedit per un centre docent mantingut oficialment per l'Estat espanyol o per centres reconeguts per este, sempre que realitzen funcions pròpies dels seus respectius títols professionals.  
  
  
Article 17. Grup B. Personal administratiu  
Es considera personal administratiu el que en les diferents dependències de l'empresa exercix funcions d'oficina, comptables o altres anàlogues.  
1. Cap administratiu  
És qui, proveït o no de poder, porta la responsabilitat directiva de l'oficina d'empresa. Depenen d'ell les diverses seccions administratives, a les quals imprimix unitat.  
2. Oficial administratiu de primera  
És qui, amb uns coneixements o experiència suficients, realitza amb iniciativa i responsabilitat, i seguint-hi instruccions del cap administratiu, gerent o empresari, treballs com el despatx de correspondència, comptabilitat, confecció de nòmines, liquidació d'assegurances i tots els treballs propis de l'oficina, i pot tindre a les seues ordes personal administratiu d'inferior categoria.  
3. Oficial administratiu de segona  
És qui, amb coneixement i experiència suficients, realitza operacions auxiliars de comptabilitat, organitza arxius, classifica la correspondència, com així mateix, qualssevol altres funcions similars d'anàloga importància, amb iniciativa i responsabilitat restringida, seguint instruccions del cap o caps superiors, i podrà tindre a les seues ordes personal administratiu d'inferior categoria. S'assimilen a esta categoria els taquimecanògrafs d'ambdós sexes.  
4. Auxiliar administratiu  
És l'empleat major de díhuit anys que, sense iniciativa ni responsabilitat, es dedica dins de l'oficina a operacions elementals administratives i en general, a les purament mecàniques inherents al treball en aquelles. S'assimilen a esta categoria els mecanògrafs i telefonistes d'ambdós sexes.  
5. Aspirant administratiu  
És qui, amb edat compresa entre els setze i els díhuit anys, treballa alhora que s'instruïx en funcions peculiars d'oficina administrativa.  
  
  
Article 18. Grup C. Personal operari  
Subgrup 1. Personal operari especialista:  
1.1. Encarregat general d'estacions de servici  
És l'empleat que té la comesa de coordinar i distribuir el treball de les diferents seccions, té davall el seu comandament tot el personal, dotat d'iniciativa pròpia amb representació directa del gerent o propietari de l'estació.  
1.2. Encarregat de torn  
És el que dóna les ordes o instruccions de treball, rebudes de l'encarregat general, gerent o propietari. Té comandament sobre la resta del personal operari de l'estació, vigila els seus treballs, rep els subministraments de totes classes i efectua la distribució d'estos. A més, haurà de realitzar les mateixes funcions que estan encomanades als expenedors.  
  
1.3. Mecànic especialista  
És l'operari la missió del qual consistix a reparar les avaries que es produïsquen en l'equip mòbil de l'empresa, com ara camions, cotxes, motors, tractors, muntacàrregues, aparells assortidors i auxiliars, etc., i atendre el seu manteniment perquè sempre estiguen en perfecte estat de funcionament i conservació.  
1.4. Expenedor  
És l'operari que realitza el subministrament i cobrament del combustible, realitza les funcions necessàries per a la recepció de les cisternes de carburant i de mercaderies o productes i en porta a terme la col·locació al lloc adequat o el seu emmagatzemament segons siga procedent; atén les peticions que requerisquen els clients; realitza les prestacions als clients de tots els servicis que l'empresa establirà en el centre de treball, inclosos els de botiga; realitza les liquidacions de torn dins de la seua jornada de treball i aquelles altres comeses de conservació, neteja i manteniment dels elements i llocs de treball, a excepció dels servicis i jardineria; llevat que es donen les condicions previstes en l'últim paràgraf del present article.  
1.5. Greixador  
És qui realitza el greixatge dels vehicles que se li confien, per mitjà dels aparells i dispositius adequats. S'encarrega també dels banys de petroli.  
1.6. Muntador de pneumàtics  
És qui realitza, a més de la reparació dels pneumàtics, el seu muntatge, el creuament, la ratllada i equilibrat de les rodes, amb les màquines i dispositius necessaris.  
Subgrup 2. Aprenents  
Són els qui, alhora que presten servicis en període de formació i pràctiques, atenen el manteniment normal que requerisquen els clients, com ara neteja de parabrisa, verificació de la pressió dels pneumàtics i nivells d'aigua, aprenen l'ofici d'expenedor, sense que això implique disminució de les obligacions de l'expenedor.  
Els expenedors han de realitzar tasques de manteniment dels servicis i/o jardins, sempre que l'empresari i el treballador hagen arribat a un acord que determine la forma i compensació en què es preste eixe servici.  
  
Article 19. Grup D. Personal subaltern  
Són els qui exercixen funcions per a les quals no es requerix major preparació que l'adquirida en les escoles d'ensenyança primària i només posseïxen responsabilitat elemental, tant administrativa com de comandament.  
1. Guarda  
Té al seu càrrec la vigilància dels locals i instal·lacions de l'empresa i cursa les comunicacions corresponents a les possibles incidències.  
  
2. Personal de neteja  
És el subaltern encarregat de la neteja i higiene de les diferents dependències i servicis de l'empresa.  
  
Article 20. Oficis auxiliars  
Es consideren com a tals aquells que, sense ser fonamentals a l'activitat laboral afectada per este conveni, ni típics d'esta, són utilitzats per les empreses i en formen part.  
Este personal, definit pel conveni de treball en què siga principal l'ofici corresponent, s'assimilarà als nivells salarials de les categories professionals que més similars siguen a aquelles referides en el present conveni, i es regirà per este.  
  
  
  
Secció 2a  
  
Article 21. Mobilitat geogràfica  
Els trasllats del personal que impliquen canvi de domicili familiar per a l'afectat podran efectuar-se per:  
A. Trasllat per sol·licitud de l'interessat:  
Serà requisit necessari l'acceptació prèvia per part de l'empresa i el sol·licitant no tindrà dret a indemnització pels gastos que origine el canvi.  
B. Trasllat realitzat per mutu acord entre empresa i treballador:  
  
S'hi seguiran les condicions pactades per escrit entre ambdós parts.  
C. Trasllat per necessitats del servici:  
S'hi seguirà, quant als requisits, procediment i tràmits el que dispose l'article 40 de l'Estatut dels Treballadors.  
D. Permuta: L'empresari, sempre que ho concerten els mateixos permutants; en atenció a les categories, les necessitats del servici, així com valorant l'aptitud d'estos en les seues destinacions, com qualsevol altra circumstància que siga digna d'apreciar-hi, podrà accedir a la permuta de treballadors.  
  
Article 22. Canvi de centre de treball que no supose ni requerisca un canvi de domicili del treballador.  
L'empresa podrà canviar de centre de treball els seus empleats, sempre que este canvi no supose ni requerisca un canvi de domicili del treballador.  
S'entén que no és necessari un canvi de domicili del treballador quan el nou centre de treball a què siga destinat no diste de l'anterior més de 35 km.  
L'empresa estarà obligada a notificar amb cinc dies d'antelació, com a mínim, tant a l'afectat com a la representació dels treballadors i per mitjà d'un escrit on s'especificarà la data d'efectes del canvi, la duració aproximada, així com les causes que el motiven. El treballador percebrà en compensació pel canvi les quantitats reflectides en l'article referent a dietes i quilometratge d'este conveni, mentres este subsistisca.  
  
  
  
CAPÍTOL V  
Política salarial  
  
Article 23. Característiques de les retribucions  
Durant la vigència d'este conveni, el règim de retribucions estarà integrat pels conceptes següents:  
A) Salari base  
B) Complements salarials:  
- Personals  
- De lloc de treball  
- Gratificacions extraordinàries  
S'establix igualment un model oficial de liquidació, que figura com a annex II d'este conveni.  
  
Article 24. Pagament de salaris  
El pagament de salaris es farà per mesos vençuts, dins dels cinc primers dies del mes següent a la data del meritació, per mitjà d'efectiu, xec, taló o transferència bancària.  
  
Article 25. Salari base i revisió  
A. Durant els anys 2011 i 2012 es mantindrà i s'aplicarà la mateixa taula salarial vigent a 31.12.2010.  
B. Per a conformar la taula salarial per a l'any 2013, es prendrà com a base la taula salarial vigent a 31.12.2010, addicionant-hi el 1,20 %. A la quantitat que resulte d'esta operació s'hi addicionarà el 0,50 %, i sobre esta nova quantitat resultant s'aplicarà l'increment del 0,60 %. A partir de l'1 de gener de 2013, els salaris seran els que figuren en la taula salarial (annex I).  
C. Excepcions: Durant tota la vigència del conveni no s'incrementarà ni es revisarà el complement d'antiguitat, que quedarà fixat en la quantia que s'establix en l'article corresponent.  
Revisió salarial  
En el cas que l'índex de preus al consum (IPC) establit per l'INE registre, a 31 de desembre de 2013, un increment respecte al de 31 de desembre de 2012, superior al 2 % (dos per cent), la diferència que puga resultar-ne s'incrementarà sobre tots els conceptes salarials del conveni, excepte l'antiguitat i el que establixen els articles 28 i 30 del conveni, als únics efectes que la quantitat resultant servisca de base per a conformar la taula salarial que s'aplicarà l'any 2014, sense que la diferència d'increment que, si és el cas, poguera resultar, supose la meritació o el pagament de cap classe de retards.  
  
Article 26. Complement d'antiguitat  
A partir de l'1 de gener de 1996, es van modificar les condicions per a la percepció del complement d'antiguitat, que queda com s'indica a continuació:  
1r. A partir de l'1 de gener de 1996, els augments per any de servici es meritaran exclusivament per dos biennis i cinc quinquennis.  
2n. Per cada bienni complit s'abonarà la quantitat de 18,03 euros, i per cada quinquenni complit s'abonarà la quantitat de 42,07 euros mensuals.  
A tots el biennis i quinquennis, ja siguen de nous o d'antics treballadors, que es complisquen després de l'1 de gener de 1996, se'ls aplicarà l'import assenyalat en el paràgraf anterior.  
3r. Les quantitats que els treballadors cobren en concepte d'antiguitat (conforme l'establit en l'article 61 de la derogada ordenança laboral), s'integraran a partir de l'1 de gener de 1996 en una quantitat fixa consolidada amb el nom de «Plus d'Antiguitat», que serà percebuda ad personam per cada treballador. Este plus salarial no serà absorbible ni compensable.  
4t. Estes quantitats podran ser negociades en futurs convenis.  
  
Article 27. Nocturnitat  
S'establix per a tots els treballadors, un complement consistent en 9'60 euros per a tot aquell personal que realitze el seu treball entre les 22.00 i les 06.00 hores.  
Percebran este complement, en la seua totalitat, tant els treballadors amb l'horari de 22.00 a 06.00 hores, com els de l'horari de 23.00 a 07.00 hores. La resta de treballadors el cobraran en proporció al nombre d'hores treballades en allò que es denomina període nocturn.  
Este complement s'abonarà a tot treballador pertanyent a l'empresa per nit efectivament treballada.  
  
Article 28. Complement expenedor/venedor  
Com a complement derivat de l'activitat d'expenedor-venedor i per l'anterior menyscapte de diner, s'abonarà a cada un dels treballadors d'esta categoria una quantitat anual de 557,63 euros, susceptibles de prorratejar-se per dotzenes parts.  
Esta quantitat la percebran tots els treballadors que realitzen les funcions d'expenedor per ser responsables del maneig de diners en efectiu i/o per la venda de mercaderies i custòdia de béns de l'empresa.  
  
No obstant això, es mantindran a títol personal aquelles quantitats que perceberen els treballadors per la seua responsabilitat en el maneig de diners (anterior complement de menyscapte de diner) i que superaren el que s'ha pactat ací; quantitats que queden congelades fins que no siguen superades per les acordades en este article.  
Este concepte s'entén que és totalment independent dels incentius (comissions) per vendes que puguen haver pactat l'empresa i els treballadors.  
  
Article 29. Plus de festius i diumenges  
El treball que es preste en festius i diumenges es remunerarà amb un plus de 5,73 euros per jornada treballada, o la part proporcional de les hores treballades, independentment dels descansos setmanals o compensacions que legalment procedisquen. (S'entén per festius els catorze dies assenyalats en el calendari laboral anual.)  
  
Article 30. Plus de distància  
S'abonarà un plus de distància a aquells treballadors que entre la seua població de residència i la ubicació de l'estació de servici hi ha més de dos quilòmetres i es fixa un import de 0,11 euros per quilòmetre i tenint en compte que es comptabilitzaran tots els que hi ha de diferència.  
Amb efectes d'1 de gener de 2011, l'import queda fixat en 0,11 euros per quilòmetre, import que no és revisable.  
  
Article 31. Pagues extraordinàries  
Els treballadors percebran, en proporció al temps treballat durant l'any, tres gratificacions extraordinàries, que s'abonaran respectivament:  
1. Paga de març: s'abonarà de l'1 al 30 de març.  
2. Paga d'estiu: s'abonarà de l'1 al 30 de juny.  
3. Paga de Nadal: s'abonarà de l'1 al 20 de desembre.   
L'import de cada una d'estes pagues serà de 30 dies de salari base de conveni més l'antiguitat.  
  
Article 32. Inaplicació de les condicions de treball previstes en el present conveni   
El que disposa este conveni col·lectiu obliga tots els empresaris i treballadors inclosos dins del seu àmbit d'aplicació i durant tot el temps de la seua vigència.  
Sense perjuí de l'anterior, quan hi concórreguen causes econòmiques, tècniques, organitzatives o de producció per acord entre l'empresa i els representants dels treballadors legitimats per a negociar un conveni col·lectiu, d'acord amb el que preveu l'article 87.1 de l'Estatut dels Treballadors, es podrà procedir, després d'un període de consultes en els termes que s'establixen en l'article 41.4 del text esmentat, a no aplicar en l'empresa les condicions de treball previstes en el present conveni col·lectiu, que s'hi troben desplegades o pactades, i que afecte alguna de les matèries següents:   
a) Jornada de treball.   
b) Horari i la distribució del temps de treball.  
c) Règim de treball a torns.  
d) Sistema de remuneració i quantia salarial.  
e) Sistema de treball i rendiment.  
f) Funcions, quan excedisquen els límits que preveu l'article 39 de l'Estatut dels Treballadors per a la mobilitat funcional.   
g) Millores voluntàries de l'acció protectora de la Seguretat Social.  
S'entén que concorren causes econòmiques quan dels resultats de l'empresa es desprén una situació econòmica negativa, en casos com ara l'existència de pèrdues actuals o previstes, o la disminució persistent del seu nivell d'ingressos o vendes. En tot cas, s'entendrà que la disminució és persistent si es produïx durant dos trimestres consecutius respecte al mateix període de l'any anterior.  
S'entén que hi concorren causes tècniques, quan es produïsquen canvis, entre altres, en l'àmbit dels mitjans o instruments de producció; causes organitzatives quan es produïsquen canvis, entre altres, en l'àmbit dels sistemes i mètodes de treball del personal o en el mode d'organitzar la producció i causes productives quan es produïsquen canvis, entre altres, en la demanda dels productes o servicis que l'empresa pretén col·locar en el mercat.  
Per al tràmit del període de consultes, expressat en el segon paràgraf d'este article, en el supòsit que no hi haja representació legal dels treballadors en l'empresa, esta s'entendrà atribuïda als sindicats més representatius i amb legitimació per a formar part de la comissió negociadora d'este conveni col·lectiu, llevat que els treballadors decidisquen atribuir la seua representació a una comissió integrada per treballadors de la mateixa empresa, elegits d'acord amb l'article 41.4 de l'Estatut dels Treballadors.  
Quan el període de consultes finalitze amb acord, este haurà de determinar amb exactitud les noves condicions de treball aplicables en l'empresa i la seua duració, que no podrà prorrogar-se més enllà del moment en què resulte aplicable un nou conveni en la dita empresa. Així mateix, l'acord haurà de ser notificat a la comissió paritària del conveni col·lectiu i a l'autoritat laboral.  
En cas de desacord a la finalització del període de consultes qualssevol de les parts podrà sotmetre la discrepància a la comissió paritària del conveni, que disposarà d'un termini màxim de set dies per a pronunciar-s'hi, a comptar des que la discrepància es plantege. Si la comissió paritària del conveni no aconseguix un acord, per al qual serà necessari el vot favorable de la majoria dels seus membres, les parts podran, si així ho acorden i ho fan constar per escrit dirigit a la comissió paritària del conveni, sotmetre las discrepàncies a la mediació o al compromís d'un arbitraje vinculant. En este cas, serà la mateixa comissió paritària, en el termini dels cinc dies següents a la finalització del termini per a resoldre, la que remetrà les actuacions i la documentació corresponent al Tribunal d'Arbitratge Laboral (TAL, procediment de solució extrajudicial de conflictes laborals de la Comunitat Valenciana publicat en el DOCV de 8.7.2010). Si s'opta per l'arbitratge vinculant, el laude arbitral tindrà la mateixa eficàcia que els acords en període de consultes.  
  
  
  
CAPÍTOL VI   
Jornada de treball, horari, hores extraordinàries i vacacions  
  
Article 33. Jornada de treball  
1. La jornada ordinària de treball efectiu serà de 1.776 hores anuals.  
2. En tots els centres que estiguen oberts durant les 24 hores del dia, s'establiran torns rotatius.  
Els horaris podran ser:  
- De 06.00 h a 14.00 h.  
- De 07.00 h a 15.00 h.  
- De 14.00 h a 22.00 h.  
- De 15.00 h a 23.00 h.  
- De 22.00 h a 06.00 h.  
- De 23.00 h a 07.00 h.  
3. En els centres oberts exclusivament durant el dia, els horaris seran:  
- De 06.00 h a 14.00 h i 14.00 h a 22.00 h.  
- De 07.00 h a 15.00 h i 15.00 h a 23.00 h.  
4. La jornada ací pactada, no podrà ser partida llevat d'acord exprés entre empresa i treballador.  
5. L'elecció d'un o de l'altre horari serà decidit per l'empresa.  
6. El calendari laboral es fixarà de comú acord entre l'empresa i els treballadors, on es regularà la jornada diària, setmanal, vacacions i quadrants anuals.  
7. A este fi s'establirà un calendari de manera que un treballador no treballe més de dos diumenges consecutius.  
  
Article 34. Bossa de flexibilitat horària  
Les empreses afectades per este conveni podran establir la distribució irregular de la jornada al llarg de l'any en el deu per cent de la jornada de treball.   
Esta distribució haurà de respectar en tot cas, els períodes mínims de descans diari i setmanal previstos en la llei, i el treballador haurà de conéixer amb un preavís mínim de cinc dies el dia i l'hora de la prestació de treball resultant d'aquella.  
  
Article 35. Canvi d'horari  
El personal administratiu disfrutarà de dotze setmanes de jornada intensiva amb horari de 08.00 a 15.00 hores, ambdós inclusivament, durant el període comprés entre el 21 de juny i el 21 de setembre.  
No serà obligatori per a les empreses concedir estes setmanes de jornada intensiva simultàniament a tota la plantilla de personal administratiu.  
Quan hi concórreguen circumstàncies especials de força major, les empreses podran a adaptar els seus horaris de mutu acord amb els mateixos treballadors.  
Així mateix, es respectaran els pactes existents o futurs en esta matèria entre treballador i empresari.  
Tot allò establit en este article en matèria de jornada intensiva, és d'aplicació únicament i exclusivament al personal administratiu de les estacions de servici.  
  
Article 36. Descans en jornada continuada  
Quan la jornada es realitze de manera continuada, s'hi establirà durant esta un descans de quinze minuts, el qual es considerarà com a temps de treball efectiu i que s'haurà de disfrutar fora de les hores de major activitat.  
  
  
Article 37. Vacacions  
Les vacacions seran de trenta dies naturals i es prendran per torns rotatius.   
Les vacacions es podran disfrutar durant tot l'any per qüestions tècniques, organitzatives o productives i en règim normal preferentment en els mesos de juny, juliol, agost i setembre.  
Les empreses determinaran el calendari de vacacions en els primers mesos de l'any, o bé en els dos últims mesos de l'any anterior, de comú acord amb els treballadors.  
En el cas que el període de vacacions coincidisca amb una incapacitat temporal per contingències diferents de les assenyalades en el paràgraf següent que impossibilite el treballador disfrutar-les, totalment o parcialment, durant l'any natural a què corresponen, el treballador podrà fer-ho una vegada finalitze la seua incapacitat i sempre que no hagen transcorregut mes de díhuit mesos a partir del final de l'any en què s'hagen originat.  
Quan el període de vacacions fixat en el calendari de vacacions de l'empresa, coincidisca en el temps amb una incapacitat temporal derivada d'embaràs, el part o la lactància natural o amb el període de suspensió del contracte de treball, previst en l'article 48.4 de l'Estatut dels Treballadors, es tindrà dret a disfrutar les vacacions en data diferent de la de la incapacitat temporal o a la del gaudi del permís que per aplicació d'este precepte li corresponga, al finalitzar el període de suspensió, encara que haja acabat l'any natural a què correspon.  
  
  
Article 38. Hores extraordinàries  
Tindran la consideració d'hores extraordinàries les que excedisquen de la jornada ordinària de treball, ja siga en còmput diari, setmanal o anual.  
Les parts firmants d'este conveni creuen convenient establir limitacions quant a la realització d'hores extraordinàries, per tant:  
  
- Les hores extraordinàries habituals se suprimixen totalment.  
- Les hores extraordinàries estructurals es realitzaran amb caràcter voluntari.  
- Les hores extraordinàries de força major seran de realització obligatòria.  
S'entendrà com a hora extraordinària estructural, aquella que es realitza per atendre períodes punta de producció, absències imprevistes, canvis de torn o de manteniment.  
El valor de l'hora extraordinària es veurà incrementat en un 50 % respecte de l'hora ordinària, tant si s'abona econòmicament, com si es compensa amb períodes de descans, que s'hauran de disfrutar, si és el cas, en un termini màxim de tres mesos des de la realització d'estes hores.  
  
  
CAPÍTOL VII   
Desplaçaments, dietes, llicències i excedències  
  
Article 39. Desplaçaments i dietes  
Els treballadors que per necessitat de l'empresa hagen d'efectuar viatges o desplaçaments a poblacions diferents d'aquella en què radique el seu centre de treball, a partir de l'1 de gener de 2013, percebran una dieta de 12,27 euros quan realitzen un menjar fora i pernocten en el seu domicili i la quantitat de 24,56 euros quan realitzen les dos menjars fora.  
En els desplaçaments, si el treballador utilitza el seu vehicle, se li abonarà, a partir de l'1 de gener de 2013, la quantitat de 0,22 euros per quilòmetre recorregut, tenint-hi en compte la distància que hi haja entre el centre de treball i el lloc on es desplace.  
Si el desplaçament s'efectua per mitjà del transport públic, el treballador haurà de justificar la quantitat abonada, l'import de la qual li serà satisfet per l'empresa.  
  
Article 40. Permís per maternitat  
La dona treballadora tindrà els drets reconeguts per la llei en esta matèria. En el supòsit que demane una excedència per un termini màxim de tres anys, haurà de sol·licitar la reincorporació amb un mes d'antelació a la data de la finalització d'esta i l'empresa haurà d'acceptar-la amb tots els drets reconeguts en el moment de la concessió.  
  
Article 41. Permisos  
Retribuïts: el treballador, avisant amb la possible antelació i justificant-ho adequadament, podrà faltar o absentar-se del treball amb dret a la remuneració per algun dels motius i durant el temps màxim que a continuació s'exposen:  
A) Quinze dies naturals en cas de matrimoni o de parelles de fet registrades legalment.  
B) Quatre dies, per naixement de fill o per defunció, accident o malaltia greus o hospitalització de parents fins al tercer grau d'afinitat o consanguinitat, que s'ampliaran a tres dies més, quan el treballador necessite realitzar algun desplaçament a este efecte a localitat diferent d'aquella on tinga la residència habitual.  
C) Un dia per trasllat de domicili habitual.  
D) Pel temps indispensable, per al compliment d'un deure inexcusable de caràcter públic i personal, degudament justificat.  
E) Un dia per matrimoni de pares, fills, germans o cunyats, i un dia més si l'esdeveniment és fora de la província.  
F) Pel temps indispensable i necessari per a acudir a consulta mèdica, sempre que es justifique adequadament.  
G) Un dia laborable dins de l'any natural de descans, per a tots els treballadors afectats pel present conveni, que disfrutarà amb l'acord previ entre empresa i treballador, preferentment en període vacacional, Nadal i Setmana Santa, tenint en compte les exigències productives, tècniques i organitzatives.  
H) Les treballadores, per lactància d'un fill menor de nou mesos, tindran dret a una hora d'absència al treball, que podran dividir en dos fraccions. La duració del permís s'incrementarà proporcionalment en els casos de part múltiple.  
La dona per la seua voluntat podrà substituir este dret per una reducció de la seua jornada en mitja hora amb la mateixa finalitat o acumular-les en jornades completes, per acord amb l'empresari respectant, en tot cas, allò que s'ha establit en aquella.  
Este permís podrà ser disfrutat indistintament per la mare o el pare, en el cas que ambdós treballen.  
I) Qui per raons de guarda legal tinga a la seua atenció directa algun menor de huit anys o una persona amb discapacitat física, psíquica o sensorial, que no exercisca activitat retribuïda, tindrà dret a una reducció de la jornada de treball, amb la disminució proporcional del salari entre, almenys un octau i un màxim de la mitat de la duració d'aquella.  
  
No retribuïts: Sense perjuí del que disposa l'apartat anterior d'este article, en els casos previstos en l'apartat B) d'este, el treballador tindrà, a més, dret a una llicència de tres dies sense remuneració, que caldrà ampliar a quatre dies, també sense remuneració, en el supòsit d'haver de desplaçar-se el treballador a este efecte a localitat diferent d'aquella on tinga la residència habitual.  
  
Article 42. Excedències  
Excedència voluntària. El treballador amb una antiguitat en l'empresa d'almenys un any tindrà dret que se li reconega la situació d'excedència voluntària per un període mínim de dos anys i no major de cinc, sense que en cap cas es puga produir esta situació en els contractes de duració determinada.  
Per a acollir-se a una altra excedència voluntària, el treballador haurà de cobrir un nou període d'almenys quatre anys de servici efectiu en l'empresa.   
L'excedència voluntària s'entendrà sempre concedida sense dret a percebre cap retribució de l'empresa ni es computarà a cap efecte.  
  
El temps d'excedència no podrà ser utilitzat per a prestar servici en una empresa similar o que implique concurrència. En cas d'incompliment d'esta norma, s'entendrà que es rescindix voluntàriament el contracte laboral, amb tots els seus drets.  
La reincorporació haurà de ser sol·licitada per escrit amb un mes d'antelació a la data de la finalització del gaudi de l'excedència. Si la sol·licitud es demana abans que transcórrega el primer any d'excedència, la reincorporació del treballador serà automàtica amb tots els drets reconeguts a la seua iniciació, bé en la seua antiga categoria o similar, si hi ha vacant, bé en lloc d'inferior categoria fins que esta es produïsca. Si la reincorporació se sol·licita una vegada transcorregut el primer any, el treballador solament tindrà un dret preferent al reingrés en les vacants d'igual o similar categoria a la seua que hi haja o que es produïsca en l'empresa.  
En els llocs de lliure designació de l'empresa, esta determinarà el seu reingrés, si el treballador torna a ocupar el lloc que tenia confiat abans de l'excedència o si li n'adjudica un altre distint.  
La petició d'excedència haurà de ser formulada per escrit i resolta dins dels trenta dies des de la presentació i s'atendrà dins de les possibilitats que permeten les necessitats del servici.  
  
En cap cas el nombre d'excedents podrà sobrepassar el 5 per cent de la plantilla de cada centre de treball i es computaran les fraccions per unitat. En empreses de fins a 50 treballadors es podran acollir com a màxim a l'excedència tres treballadors.  
En el supòsit de tancament de l'empresa, esta s'obliga a cridar a tots els treballadors que es troben en situació d'excedència a l'efecte de reincorporar-se als seus llocs de treball.  
Excedència per atenció de fills. Els treballadors tindran dret a un període d'excedència de duració no superior a tres anys per a atendre cada fill, tant quan ho siga per naturalesa, com per adopció o en els supòsits d'acolliment, tant permanent com preadoptiu, encara que estos siguen provisionals, a comptar de la data de naixement o, si és el cas, de la resolució judicial o administrativa.  
  
Excedència per atenció d'un familiar. També tindran dret a un període d'excedència, de duració no superior a dos anys, els treballadors que per a atendre un familiar fins al segon grau de consanguinitat o afinitat, que per raons d'edat, accident, malaltia o discapacitat no puga valdre's per si mateix i no exercisca activitat retribuïda.   
  
L'excedència prevista en este apartat, el període de duració del qual es podrà disfrutar de manera fraccionada, constituïx un dret individual dels treballadors, hòmens o dones. No obstant això, si dos o més treballadors de la mateixa empresa generaren este dret pel mateix subjecte causant, l'empresari podrà limitar el seu exercici simultani per raons justificades de funcionament de l'empresa.  
Quan un nou subjecte causant done dret a un nou període d'excedència, l'inici d'esta donarà fi a la que, si és el cas, es disfrute.  
  
El període en què el treballador romanga en situació d'excedència d'acord amb el que establix este article serà computable als efectes d'antiguitat i el treballador tindrà dret a l'assistència a cursos de formació professional, a la participació en el qual haurà de ser convocat per l'empresari, especialment en ocasió de la seua reincorporació. Durant el primer any tindrà dret a la reserva del seu lloc de treball. Transcorregut este termini, la reserva quedarà referida a un lloc de treball del mateix grup professional o categoria equivalent.  
No obstant això, quan el treballador forme part d'una família que tinga reconeguda oficialment la condició de família nombrosa, la reserva del seu lloc de treball s'estendrà fins a un màxim de 15 mesos quan es tracte d'una família nombrosa de categoria general, i fins a un màxim de 18 mesos si es tracta de categoria especial.  
  
  
CAPÍTOL VIII   
Condicions socials  
  
Article 43. Roba de treball  
Les empreses estan obligades a proporcionar als seus treballadors roba de treball en la quantitat i la forma següents:  
- Dos uniformes d'estiu i dos d'hivern.  
- Dos parells de sabates anuals.  
- Una peça d'abric cada dos anys.  
En els centres de treball que no disposen de marquesines protectores per a la pluja, es dotarà els treballadors que presten servicis en l'exterior, de peces impermeables.  
Les peces de roba de treball seran d'ús individual i es consideraran com a pertanyents a l'empresa fins a la seua caducitat en els temps expressats, i hauran de ser utilitzades exclusivament per al servici d'esta.  
  
Article 44. Assegurança d'invalidesa i mort  
Durant l'any 2013, les pòlisses de les assegurances d'accidents ja contractades o que contracten les empreses per a cobrir la responsabilitat en els casos d'invalidesa o mort hauran de garantir, en cas de mort 24.555,90 euros i en cas d'invalidesa 26.602,22 euros.  
Els riscos que es produïsquen derivats d'accident amb ocasió del treball o com a conseqüència d'este seran coberts d'acord amb el desglossament següent:  
- Primer: mort, 24.555,90 euros.  
- Segon: gran invalidesa, 26.602,22 euros.  
- Tercer: invalidesa absoluta per a qualsevol tipus d'activitat remunerada, 26.602,22 euros.  
- Quart: invalidesa total que l'incapacite per a l'exercici del seu treball habitual, 26.602,22 euros.  
Produïda la contractació o la renovació de la pòlissa, l'empresa haurà de facilitar-ne una fotocòpia a cada treballador en el termini de dos mesos.  
  
Article 45. Seguretat Social  
En els casos d'incapacitat temporal per al treball, motivada per accident, les empreses afectades per este conveni es comprometen a completar les prestacions de la Seguretat Social fins a aconseguir l'import del salari real del treballador que cause baixa per este motiu.  
En el cas d'incapacitat temporal per malaltia amb hospitalització, les empreses complementaran fins al 100 per cent, durant els quinze primers dies d'esta hospitalització.  
  
Article 46. Pluriocupació  
Els firmants d'este conveni estimen convenient eradicar la pluriocupació com a regla general.  
En este sentit les empreses no portaran a efecte contractacions de treball a persones que estiguen contractades a jornada completa en una altra empresa. Sí que podran fer-ho, no obstant això, quan esta contractació s'efectue en jornada a temps parcial, sempre que en conjunt no supere la jornada ordinària de treball.  
  
Article 47. Cursos de formació professional i comité paritari  
1. Les parts firmants d'este conveni s'adherixen a l'Acord Nacional de Formació Contínua que estiga en vigor durant la vigència d'este conveni, subscrit per les confederacions empresarials i els sindicals, així com, si és el cas, als possibles acords a què s'arribe en la Comissió Paritària de Formació Professional Contínua per al sector d'estacions de servici de la Comunitat Valenciana.  
Les empreses assumiran a càrrec seu el 50 per cent de l'import del temps que els seus treballadors dediquen a esta formació contínua, així com dels gastos i de les dietes, si és el cas.  
2. Les empreses podran organitzar cursos de formació i perfeccionament del personal de caràcter gratuït, a fi d'aconseguir la seua promoció professional, segons les últimes disposicions en matèria formativa.  
  
3. Es constituirà un comité paritari format per quatre representants de les empreses i quatre dels treballadors amb l'objectiu d'elaborar plans de formació professional destinats a adequar tecnologies i facilitar la formació professional.  
Seran funcions d'este comité paritari:  
a) Realitzar, per si mateix o per mitjà d'entitats especialitzades, estudis de caràcter projectiu respecte de les necessitats de mà d'obra en el sector d'estacions de servici i les seues qualificacions corresponents.  
b) Proposar i executar accions formatives en les seues diverses modalitats i nivells, ja siga amb programes que puguen impartir-se en els centres de formació d'empresa, o els que puguen constituir-se en el futur, així com a través dels programes nacionals o internacionals desenrotllats pels organismes competents.  
c) Col·laborar, segons les pròpies possibilitats o per mitjà d'entitats especialitzades en el diagnòstic i disseny de programes puntuals de formació d'empresa, tenint en compte les especificacions genèriques o individuals dels treballadors afectats.  
d) Coordinar i seguir el desenrotllament de formació en pràctiques dels alumnes que siguen rebuts per les empreses en el marc dels acords firmats en l'àmbit sectorial o d'empreses.  
e) Avaluar de manera continuada totes les actuacions empreses, a fi de revisar-ne les orientacions, promoure noves activitats, i actualitzar la definició dels objectius de la formació professional.  
4. Formació. Les organitzacions firmants del conveni subscriuen en tots els seus termes el III Acord Nacional de Formació Contínua en els àmbits funcional i territorial del referit conveni com a millor manera d'organitzar i gestionar les iniciatives formatives que es promoguen en el sector.  
També, en els termes de l'esmentat III Acord Nacional de Formació Contínua, constituïxen la Comissió Paritària Sectorial de Formació Contínua que estarà constituïda per huit membres, quatre representants de les empreses i quatre representants de FITAG-UGT i de la FITEQA de CCOO.  
  
Article 48. Conciliació de la vida familiar i laboral  
Les organitzacions firmants d'este conveni garantiran el dret d'igualtat i no-discriminació i difondran la legislació vigent relativa a la Llei 39/1999, de Conciliació de la Vida Familiar i Laboral, en què es reconeixen els drets que a continuació es ressenyen:  
  
- Permisos retribuïts.  
- Reducció de jornades per permisos laborals.  
- Excedències per atenció de familiars.  
- Suspensió amb reserva del lloc de treball  
- Suspensió reserva de lloc de treball en els supòsits de risc contra l'embaràs.  
- Extinció del contracte de treball.  
- Protecció a la maternitat.  
- Naixement de fills i filles prematurs que requerisquen hospitalització.  
- Vacacions: si coincidixen les vacacions programades prèviament amb el descans per maternitat, se'n canviarà la data i, de mutu acord, es fixarà la data de gaudi en altres dates dins de l'any natural, i si no fóra possible, quan finalitze el període de suspensió, encara que haja acabat l'any natural a què correspon.  
  
  
CAPÍTOL IX   
Drets sindicals  
  
Article 49. Drets sindicals  
Els treballadors tindran el dret d'elegir un representant per estació de servici, sempre que la plantilla d'esta es trobe entre sis i deu treballadors, amb els drets reconeguts als delegats de personal en la legislació vigent.  
Les empreses afectades per este conveni reconeixen com a interlocutors naturals en el tractament i la substanciació de les relacions laborals a les centrals sindicals implantades. A l'efecte previst en este conveni, les empreses afectades per este respectaran el dret de tots els treballadors a sindicar-se lliurement i no discriminar ni fer dependre l'ocupació del treballador de la condició que s'afilie o que renuncie a la seua afiliació sindical.  
Es concedixen les hores necessàries per als delegats i membres del comité d'empresa a l'efecte de la negociació col·lectiva i es crea la figura del delegat provincial.  
Les centrals sindicals firmants faran saber a la representació legal de la part econòmica, els representants provincials d'estes centrals, els quals tindran un crèdit de 30 hores mensuals per a l'activitat sindical, independentment de les hores sindicals a què tindran dret els delegats de personal o membres del comité d'empresa.  
  
El cost econòmic de les hores sindicals, l'haurà de fer efectiu la Federació Mediterrània d'Estacions de Servici.  
  
  
CAPÍTOL X  
Prevenció de riscos laborals  
  
Article 50. Seguretat i higiene  
Ambdós parts, davant de l'entrada en vigor de la Llei de Prevenció de Riscos Laborals, Llei 31/1995, de 8 de novembre, reconeixen la necessitat d'adaptar les relacions laborals dins del marc jurídic de referència, així com dels reglaments i disposicions normatives que en el futur es dictaran a l'empara de l'anterior llei. Per al compliment de tal fi, les parts es comprometen per mitjà de la creació d'una comissió paritària, al desenrotllament de les mesures i plans de prevenció necessaris per al compliment de les obligacions de l'empresa, i la protecció dels drets dels treballadors.  
Com a mínim s'efectuarà una revisió mèdica anual a tots els treballadors de cada estació de servici, amb anàlisis de plom en la sang i repercussió de les noves gasolines i productes carburants, així com aquelles proves específiques que es determinen necessàries en les avaluacions de riscos, sempre que el treballador ho sol·licite o done la seua autorització.  
Es crearà una comissió de salut laboral amb una composició paritària. Per al nomenament de la representació dels treballadors es mantindrà l'índex de representativitat que cada central sindical tinga en el sector d'estacions de servici i en l'àmbit de la Comunitat Valenciana.  
  
La comissió no excedirà de huit membres, quatre dels quals en representació dels treballadors, quatre en representació de les empreses, i un metge especialista, amb veu però sense vot, nomenat per mutu acord de les parts.  
Ambdós representacions es comprometen a mantindre reunions periòdiques trimestrals, amb la convocatòria prèvia de qualsevol de les parts amb quinze dies d'antelació.  
Les funcions bàsiques de la comissió de salut laboral tindran com a objectius prioritaris:  
1. Promoure l'observança de les disposicions legals vigents per a la prevenció dels riscos professionals en les estacions de servici.  
  
2. Prestar assessorament a les empreses per a evitar i/o reduir els riscos que amenacen la integritat física i salut dels treballadors.  
3. Fer conéixer les normes i els procediments que en matèria de seguretat i higiene dicten els organismes especialitzats en esta matèria.  
  
4. Ser informats sobre els resultats estadístics dels reconeixements mèdics que realitzen en este sector.  
La designació dels delegats de prevenció a què fa referència la Llei 31/1995, de 8 de novembre, serà realitzada pels representants dels treballadors de la totalitat de la plantilla, els quals, per a la realització d'estes funcions, disposaran del crèdit horari que els siga concedit expressament pels representants legals dels treballadors.  
  
  
Article 51. Penositat  
Els treballs de neteja en l'interior dels tancs, calderes o depòsits dedicats a l'emmagatzemament de carburants, no podran ser exercits per personal inclòs en el present conveni col·lectiu, a excepció de la neteja d'arquetes.  
En compliment del deure de coordinació d'activitats preventives, les empreses vigilaran que les empreses encarregades de realitzar estos treballs, ho facen amb les degudes condicions de seguretat.  
  
Article 52. Salut laboral  
L'empresa haurà de proporcionar al treballador tots els equips de protecció individual necessaris i adequats per a garantir la seguretat i salut dels treballadors.  
  
Article 53. Seguretat en les estacions de servici i establiments de venda de carburant al detall o qualsevol altra modalitat  
S'acorda l'aplicació gradual de les següents mesures de seguretat en les estacions de servici i en els establiments de venda de carburant, tant si és al detall com si ho per qualsevol altra modalitat:  
  
Primer. Torn de treball diürn (segons conveni).  
A) Connexió amb centrals d'alarma  
Es tracta de polsadors o altres mitjans d'accionament fàcil dels senyals d'alarma que seran connectats amb una central receptiva d'alarmes, aliena o pròpia, que en el seu funcionament hauran d'ajustar-se al que establixen els articles 46, 48 i 49 del Reglament de Seguretat Privada, i reunir els requisits que s'establixen en l'apartat 6.2 de l'annex del reglament esmentat.  
B) Circuit de gravació en vídeo  
Consistix en la instal·lació d'equips o sistemes de captació i registre, amb capacitat per a obtindre les imatges, de les incidències que puguen produir-se tant en l'interior com en l'exterior de les estacions de servici i especialment dels autors de delictes contra les persones i contra la propietat, en els termes, quant a funcionament i utilització, establits en l'article 120.1.a) del Reglament de Seguretat Privada.  
  
Segon. Torn de treball nocturn (segons conveni).  
Addicionalment a les mesures que s'han d'adoptar en el torn de dia, i amb caràcter alternatiu, s'optarà per qualsevol dels següents:  
1. Servici de vigilant de seguretat.  
2. Com a mínim, s'empraran dos persones per torn.  
3. Recinte de seguretat per a caixa de cobrament nocturn.  
Esta mesura, opcional i addicional a les establides per al torn de dia, pretén protegir l'empleat en el seu treball solitari en el torn de nit, del risc d'un eventual delicte en l'establiment per mitjà de l'aïllament en una zona de treball d'accés restringit i degudament protegida.  
  
4. Zona restringida exclusivament de caixa: es denomina així la zona on estan ubicats els comandaments i controls dels aparells assortidors de l'estació de servici i on es realitza l'operació de cobrament als clients. L'accés a esta zona estarà tancat al públic durant l'horari nocturn, llevat que estiga acompanyat d'un altre expenedor o vigilant de seguretat.  
Estarà dotada d'una finestreta de transaccions, tipus túnel, safata de vaivé o safata giratòria amb fiador que permeten realitzar les dispensacions als clients adequadament. S'expendran quantitats exactes, per tal de no efectuar devolucions de canvi.  
Entre la posició del client i l'expenedor hi haurà un vidre de seguretat resistent a arma curta, d'amplària mínima de 18 mm que protegisca d'un hipotètic tir perpendicular a la zona de treball. Este vidre se sostindrà sobre un mur de maçoneria de formigó o rajola massissa de 15 cm d'amplària.  
La resta del tancament de l'edifici on estiga allotjat el recinte de caixa estarà construït amb materials resistents a actes vandàlics que dificulten l'entrada per la força.  
5. Zona d'accés al públic en torn de nit: es tracta de limitar l'accés del públic a l'àrea de repostatge i lavabos.  
No seran necessàries estes restriccions quan l'estació dispose de dos o més expenedors o de vigilant de seguretat.  
Tercer. La dotació d'estes mesures en cap cas suposarà una disminució de les ja establides, que persistiran amb caràcter obligatori i podran ser millorades.  
Quart. L'aplicació d'este article serà obligatori per a les noves estacions de servici i per a les ja existents, que s'hi hauran d'adaptar en un termini de díhuit mesos, a comptar de la data de la firma d'este conveni (4 de març de 2010).  
  
  
CAPÍTOL XI  
Règim de faltes i sancions  
  
Article 54. Règim disciplinari  
Els treballadors podran ser sancionats per la direcció de l'empresa d'acord amb la graduació de faltes i sancions que s'establixen en els articles següents.  
Tota falta comesa per un treballador es classificarà d'acord amb la seua importància, transcendència i intenció en lleu, greu o molt greu.  
  
Article 55. Faltes lleus  
1. La falta de puntualitat, fins a tres en un mes, en l'assistència al treball, amb retard no justificat superior a cinc minuts i inferior a trenta minuts en l'horari d'entrada.  
2. No cursar en temps oportú la baixa corresponent quan es falte al treball per motiu justificat, llevat que es prove la impossibilitat d'haver-lo efectuat.  
3. L'abandó del servici sense causa fundada, encara que siga per breu temps. Si com a conseqüència d'este s'origina perjuí d'alguna consideració a l'empresa o és causa d'accident per als companys de treball, esta falta podrà ser considerada com a greu o molt greu, segons els casos.  
4. Xicotets descuits en la conservació del material.  
5. Falta d¡'endreçament i neteja personal.  
6. No atendre el públic amb la correcció i diligència degudes.  
7. No comunicar a l'empresa els canvis de residència o domicili.  
  
8. Faltar al treball un dia al mes sense causa justificada.  
  
Article 56. Faltes greus  
1. Més de tres faltes no justificades de puntualitat en l'assistència al treball durant un període d'un mes.   
2. Absència, sense causa justificada, per dos dies, durant un període d'un mes.  
3. No comunicar amb la puntualitat deguda els canvis experimentats en la família que puguen afectar la Seguretat Social o institucions de previsió. La falta maliciosa en estes dades es considerarà com a falta molt greu.  
4. Entregar-se a jocs o distraccions en hores de servici.  
5. La simulació de malaltia o d'accident.  
6. La desobediència als seus superiors en qualsevol matèria del servici. Si implica trencament manifest de la disciplina o se'n deriva perjuí notori per a l'empresa, podrà ser considerada com a molt greu.  
  
7. Simular la presència d'un altre treballador i fitxar, contestar o firmar per ell.  
8. La negligència o desídia en el treball que afecte la bona marxa del servici.  
9. La imprudència en acte de servici. Si implica risc d'accident per al treballador, per als seus companys o perill d'avaria per a les instal·lacions, podrà ser considerada com a molt greu.  
10. Realitzar, sense el permís oportú, treballs particulars durant la jornada, així com utilitzar ferramentes de l'empresa per a usos propis.  
  
11. Fumar, el personal, o encendre mistos, encenedors o qualsevol altre aparell anàleg dins de la zona definida reglamentàriament com a perillosa, o servir productes a qui estiga executant qualsevol d'estos actes.  
12. Abastir un vehicle amb el motor en marxa o els llums encesos.  
  
13. Les derivades de la causa prevista en l'apartat tres de l'article anterior.  
14. La reincidència en falta lleu (exclosa la de puntualitat), encara que siga de diferent naturalesa, dins del trimestre i havent-hi amonestació escrita.  
  
Article 57. Faltes molt greus  
1. Més de deu faltes no justificades de puntualitat d'assistència al treball, comeses en un període de sis mesos, o de vint durant un any.  
  
2. El frau, falsedat o l'abús de confiança en les gestions encomanades; l'apropiació indeguda, el furt o robatori, tant a l'empresa com als companys de treball o qualsevol altra persona dins de les dependències de l'empresa o durant acte de servici a qualsevol lloc.  
  
3. Fer desaparéixer, inutilitzar, espatlar o causar desperfectes en primeres matèries, útils, ferramentes, maquinària, aparells, instal·lacions, edificis, efectes i documents de l'empresa, sempre que es faça amb evident mala intenció o negligència reiterada.  
4. La condemna per delicte de robatori, furt o malversació comesos fora de l'empresa o per qualsevol altra classe de fets que puguen implicar per a esta desconfiança respecte a l'autor, i en tot cas, la duració superior a sis anys, dictada pels tribunals de justícia.  
5. La continuada i habitual falta d'endreçament o neteja, de tal índole que produïsca falta, queixes justificades dels companys de treball.  
6. L'embriaguesa habitual o transitòria, si repercutix negativament en el treball.  
7. Violar el secret de la correspondència o documentació reservats de l'empresa o revelar a elements estranys a esta dades de reserva obligada.  
8. Els maltractaments de paraula o d'obra, abús d'autoritat o falta greu de respecte i consideració als caps o als seus familiars, així com als companys i subordinats.  
9. Dedicar-se a activitats que impliquen competència contra l'empresa.  
10. Causar accidents greus per imprudència o negligència.  
11. Abandonar el treball en lloc de responsabilitat sense autorització del superior.  
12. La disminució voluntària i continuada en el rendiment del treball.  
13. Originar freqüents baralles i gresques amb els companys de treball.  
14. Les activitats derivades de les causes previstes en l'apartat 3 de l'article 51 i apartats 3, 6 i 9 de l'article 52.  
15. La reincidència en falta greu, encara que siga de diferent naturalesa, sempre que s'hi incórrega dins dels sis mesos següents d'haver-se produït la primera vegada.  
  
Article 58  
Tot treballador podrà donar compte per escrit a la direcció de l'empresa dels actes que suposen abús d'autoritat dels seus caps immediats. Rebut l'escrit, la direcció de l'empresa obrirà l'oportú expedient.  
  
  
Article 59  
L'enumeració de les faltes en «lleus», «greus» o «molt greus», feta en els articles anteriors, és merament enunciativa.  
  
Article 60  
Correspon a les empreses la facultat d'imposar sancions d'acord amb la graduació de faltes i sancions que s'establisquen en les disposicions legals de caràcter general i en este conveni  
  
Article 61  
Les sancions màximes que es podran imposar en cada cas, atenent-hi la gravetat de la falta comesa, seran les següents:  
A. Per faltes lleus: amonestació verbal i amonestació per escrit.  
B. Per faltes greus: suspensió de sou i faena d'1 a 15 dies.  
  
C. Per faltes molt greus: suspensió de sou i faena per un període de 16 dies a 3 mesos; trasllat forçós a una altra localitat, sense dret a cap indemnització i acomiadament.  
Les sancions que en l'orde laboral es podran imposar, s'entenen sense perjuí de passar el tant de culpa als tribunals competents quan el fet comés puga ser constitutiu de falta o delicte.  
  
Article 62. Prescripció  
Les faltes lleus prescriuran als 10 dies; les greus als vint dies, i les molt greus, als 60 dies, a partir de la data en què l'empresa va tindre coneixement de la seua comissió i, en tot cas, als sis mesos d'haver sigut comeses.  
  
Article 63  
Les empreses anotaran en els expedients personals dels treballadors, les sancions que els siguen imposades, que en tot cas es consideraran anul·lades si en tractar-se de faltes lleus transcorregueren sis mesos sense haver reincidit en una nova falta. Si es tracta de faltes greus o molt greus, el termini anteriorment esmentat s'elevarà a dos i cinc anys, respectivament.  
  
Article 64.  
Quant a la tramitació de la imposició de sancions, se seguirà el que disposa la Llei de Procediment Laboral.  
  
  
DISPOSICIONS ADDICIONALS  
  
Primera  
Independentment de la data de publicació d'este conveni en el DOGV, la taula salarial i els endarreriments derivats del conveni des de l'1 de gener de 2013, s'hauran d'abonar dins del mes següent a la seua publicació.  
  
Segona  
En el supòsit que una futura disposició legal, bé de caràcter estatal o autonòmic, o resolució de l'autoritat laboral, jurisdicció social, o qualsevol altre òrgan competent, modifique, altere, o no aprove alguna norma d'este text, i segons el parer de les parts el contingut essencial d'algun punt del que s'ha pactat en este conveni queda desvirtuat, qualssevol de les parts podrà denunciar esta circumstància dins del mes següent a la publicació o notificació de l'esmentada resolució, i en este cas s'instarà la comissió mixta d'interpretació i seguiment del conveni perquè es reunisquen amb caràcter d'urgència, a fi de renegociar les matèries o els continguts afectats en este conveni per estes disposicions legals o resolucions judicials o administratives.  
  
En cas de discrepància, se sotmetrà la qüestió als tribunals de la jurisdicció social.  
  
Tercera. Solució extrajudicial de conflictes col·lectius   
Per a la solució d'estos conflictes, ambdós parts se sotmeten expressament al sistema vigent a la Comunitat Valenciana.  
  
Quarta. Mesures d'igualtat   
Els firmants d'este conveni col·lectiu declaren la seua voluntat de respectar el principi d'igualtat de tracte en el treball a tots els efectes, i no s'admetrà la discriminació per les raons estipulades en les lleis ni, en particular, per raó de sexe.  
En particular, les empreses es comprometen a salvaguardar el compliment dels principis d'igualtat d'oportunitats entre dones i hòmens en àmbits com ara l'accés a l'ocupació, promoció professional, estabilitat en l'ocupació, formació i retribució, així com al que disposa la Llei Orgànica 3/2007, de 22 de març, per a la igualtat efectiva de dones i hòmens.   
Disposició addicional quinta. Durant l'any 2013 la comissió paritària del conveni establirà una nova classificació professional basada en grups professionals, la qual s'aplicarà amb l'entrada en vigor del conveni de l'any 2014.  
  
  
ANNEX I   
Taula salarial 2013  
  
Categories Taula 2013  
  
1. Personal tècnic:  
Titulat 1.259,51 €  
  
2. Personal administratiu:  
Cap administratiu 1.151,89 €  
Oficial administratiu 1a 1.091,35 €  
Oficial administratiu 2a 1.029,52 €  
Auxiliar administratiu 997,23 €  
Aspirant administratiu 781,17 €  
  
3. Personal operari:  
3.1. Personal operari especialista  
Encarregat general 1.259,51 €  
Encarregat de torn 36,38 €/dia  
Mecànic especialista 32,67 €/dia  
Expenedor / venedor 32,13 €/dia  
Greixador 32,13 €/dia  
Muntador de pneumàtics 32,13 €/dia  
Llavador 32,13 €/dia  
Conductor 32,13 €/dia  
3.2. Personal operari no especialista  
Mosso d'ES 31,94 €/dia  
Marmitó 28,11 €/dia  
Aprenent 28,11 €/dia  
3.3. Personal Subaltern  
Guarda 31,94 €/dia  
Personal de neteja 30,99 €/dia  
Magatzemer 31,94 €/dia  
Cobrador 33,24 €/dia  
Ordenança 31,38 €/dia  
Grum 28,11 €/dia  
  
  
ANNEX II   
Rebut de liquidació per a ES  
  
(Nom i cognoms) ..., amb DNI ..., declare haver rebut de l'empresa ... al dia de hui, la quantitat de ... euros, segons es detalla tot seguit, per acabament de la meua relació laboral amb la susdita empresa motivada per ..., i amb esta percepció quede saldat i liquidat per tots els conceptes, sense dret a cap reclamació posterior, amb excepció del que establix l'últim paràgraf de l'article 14.  
Fent constar expressament, que SÍ/NO faig ús del meu dret a la presència d'un representant dels treballadors en la firma d'este document.   
  
P/P Estiu ...  
P/P Nadal ...  
P/P Beneficis ...  
D'altres ...  
Total brut ...  
  
Retenció IRPF ...  
  
Total líquid ...  
  
..., ... de ... de ...  
  
Si és el cas, el representant del treballador  
  
Firma: ....  
  
DNI ...